**Lietošanas instrukcija: informācija lietotājam**

**Metoprolol-ratiopharm 50 mg tabletes**

**Metoprolol-ratiopharm 100 mg tabletes**

*metoprololi tartras*

**Pirms zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

* Saglabājiet šo instrukciju! Iespējams, ka vēlāk to vajadzēs pārlasīt.
* Ja Jums rodas jebkādi jautājumi, vaicājiet ārstam vai farmaceitam.
* Šīs zāles ir parakstītas tikai Jums. Nedodiet tās citiem. Tās var nodarīt ļaunumu pat tad, ja šiem cilvēkiem ir līdzīgas slimības pazīmes.
* Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.

**Šajā instrukcijā varat uzzināt:**

1. Kas ir Metoprolol-ratiopharm un kādam nolūkam to lieto
2. Kas Jums jāzina pirms Metoprolol-ratiopharm lietošanas
3. Kā lietot Metoprolol-ratiopharm
4. Iespējamās blakusparādības
5. Kā uzglabāt Metoprolol-ratiopharm
6. Iepakojuma saturs un cita informācija

**1. Kas ir Metoprolol-ratiopharm un kādam nolūkam to lieto**

Metoprolol-ratiopharm bloķē specifiskus organisma bēta receptorus (zāles ir selektīvs bēta1 receptoru blokators) un tādējādi samazina sirdspukstu biežumu un asinsspiedienu.

Metoprolol-ratiopharm lieto

* Paaugstināta asinsspiediena (arteriāla hipertensija) ārstēšanai.
* Pret spēcīgām sāpēm krūšu kurvī, ko izraisa nepietiekama sirds apgāde ar skābekli (stenokardija).
* Pie funkcionāliem sirds asinsvadu sistēmas darbības traucējumiem (hiperkinētisks sindroms).
* Sirdsdarbības ritma traucējumu ārstēšanai, kad sirdsdarbības frekvence ir paātrināta

 (tahisistoliskas aritmijas).

* Akūta miokarda infarkta ārstēšanai un ilgstošai ārstēšanai pēc miokarda infarkta.
* Profilaktiskai migrēnas ārstēšanai.

**2. Kas Jums jāzina pirms Metoprolol-ratiopharm lietošanas**

**Nelietojiet Metoprolol-ratiopharm šādos gadījumos:**

* ja Jums ir alerģija pret aktīvo vielu, citiem bēta blokatoriem vai kādu citu (6. punktā minēto) šo zāļu sastāvdaļu;
* ja Jums ir šoks vai smaga sirds mazspēja;
* ja Jums nesen ir bijusi sirdslēkme, kā arī sekojošs stāvoklis (sirdsdarbība lēnāka nekā 50 sitieni minūtē, izmainīta EKG, asinsspiediena augšējā robeža ir zemāka par 90 mm/Hg un/vai smaga sirds mazspēja);
* ja Jums ir sinusa mezgla vājuma slimība (sinusa mezgla vājuma sindroms);
* ja Jums ir sirds vadīšanas traucējumi no priekškambariem uz kambariem (2. un 3. pakāpes atrioventrikulāra blokāde);
* neārstēta sirds mazspēja;
* pacienti ar aizdomām par akūtu miokarda infarktu, kuriem sirdsdarbība <45 sitieniem/minūtē, PQ intervāls >0,24 sekundē vai sistoliskais asinsspiediens <100 mm/Hg;
* ja Jums ir uzbudinājuma vadīšanas traucējumi no sinusa mezgla uz priekškambari (sinuatriāla blokāde);
* ja vielmaiņas traucējumu dēļ Jūsu asinīs konstatēts pārāk augsts skābes līmenis (metabolā acidoze);
* ja Jums ir pārlieka bronhu spazmu attīstības tendence (piemēram, ja Jums ir smaga bronhiālā astma vai smaga hroniska obstruktīva plaušu slimība);
* ja Jūs ciešat no progresējošiem asinsrites traucējumiem rokās un/vai kājās;
* ja lietojat MAO inhibitorus (zāles pret depresiju). MAO-B inhibitori ir izņēmums;
* ja Jums ir neārstēts virsnieru audzējs, kas izstrādā hormonus (feohromocitoma).

Pacientiem, kurus ārstē ar Metoprolol-ratiopharm, injekcijas veidā nav atļauts ievadīt verapamila vai diltiazema tipa kalcija antagonistus, kā arī citas zāles (piemēram, dizopiramīdu) pret neregulāru sirdsdarbību. Izņēmums ir intensīvā terapija.

**Brīdinājumi un piesardzība lietošanā**

Pirms Metoprolol-ratiopharm lietošanas konsultējieties ar ārstu vai farmaceitu.

Īpaša piesardzība, lietojot Metoprolol-ratiopharm, nepieciešama šādos gadījumos:

* ja Jums ir nelieli traucējumi impulsu pārvadē no sirds augšējās daļas uz apakšējo (pirmās pakāpes AV blokāde);
* ja Jums ir cukura diabēts un ievērojami mainās cukura koncentrācija asinīs. Tā kā par samazinātu cukura koncentrāciju brīdinošie simptomi var būt maskēti, ir nepieciešams regulāri kontrolēt cukura koncentrāciju asinīs (skatīt 4. punktu “Iespējamās blakusparādības”);
* ja Jums ir nestabils insulīnatkarīgs cukura diabēts;
* pēc ilgstošas, intensīvas badošanās un intensīvas fiziskas slodzes, jo ir iespējama ārkārtīgi samazināta cukura koncentrācija asinīs;
* ja Jums ir virsnieru dziedzeru audzējs ar hormonu sekrēciju (feohromocitoma);
* ja Jums ir traucēta aknu darbība;
* ja Jums vai kādam Jūsu ģimenes loceklim kādreiz ir bijusi psoriāze;
* ja Jums veic terapiju, lai samazinātu vai izārstētu alerģisku reakciju tendenci vai ja Jums agrāk ir bijušas smagas paaugstinātas jutības reakcijas (Uzmanību! Desensibilizējošas terapijas laikā ir iespējamas smagas paaugstinātas jutības reakcijas);
* ja Jums ir perifērās asinsrites traucējumi;
* ja Jums ir vairogdziedzera darbības traucējumi;
* ja Jums ir palēnināts sirds ritms, kas jāārstē un/vai citas komplikācijas;
* ja Jums sakarā ar elpceļu sašaurinājumu ir apgrūtināta elpošana (piemēram, bronhiālā astma vai hroniska obstruktīva plaušu slimība);
* ja Jums ir jāveic ķirurģiska operācija, informējiet savu anesteziologu, ka ārstējaties ar Metoprolol-­ratiopharm.

Bēta blokatoru lietošanu nevar pēkšņi pārtraukt. Ja pārtraukšana ir nepieciešama, metoprolola deva jāsamazina pakāpeniski. Pēkšņa lietošanas pārtraukšana var palielināt miokarda infarkta rašanās risku.

Metoprololu nedrīkst lietot pacientiem ar obstruktīvām elpošanas slimībām, ja vien nav pārliecinošu

iemeslu to darīt. Ja tomēr lietošana ir nepieciešama, ieteicams izmantot bēta2 bronhodilatatorus.

Ārstēšana ar metoprololu var ietekmēt ogļhidrātu metabolismu vai maskēt hipoglikēmiju.

AV vadīšanas traucējumi ārstēšanas laikā ar metoprololu dažkārt var pastiprināties.

**Bērni un pusaudži**

Sakarā ar lietošanas pieredzes trūkumu, bērniem Metoprolol-ratiopharm lietot nedrīkst.

**Citas zāles un Metoprolol-ratiopharm**

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot, ieskaitot zāles, ko var iegādāties bez receptes.

Informējiet ārstu, ja lietojat kādas no tālāk nosauktajām zālēm.

* *Zāles, kas samazina cukura koncentrāciju asinīs, insulīns*

Šīs zāles cukura koncentrāciju asinīs var samazināt vēl vairāk. Zemas cukura koncentrācijas pazīmes (paātrināts pulss, trīce) var būt maskētas.

* *Zāles, kas samazina asinsspiedienu vai specifisku sirds slimību ārstēšanai paredzētas zāles (zāles, kas palielina izdalītā urīna daudzumu, asinsvadus paplašinošās zāles, kalcija antagonisti [nifedipīna, verapamila vai diltiazema tipa preparāti], sirds glikozīdi, rezerpīns, alfa metildopa, guanfacīns, hidralazīns vai klonidīns)*

Vairāk samazinās asinsspiediens un sirdsdarbības ātrums. Dažiem pacientiem, lietojot kalcija antagonistus, rodas sirds muskuļa vājums.

* *Zāles specifisku psihisko slimību ārstēšanai (zāles pret depresiju [piemēram, MAO inhibitori, paroksetīns, fluoksetīns, sertralīns],fenotiazīna un barbitūrskābes atvasinājumi)*

Vairāk samazinās asinsspiediens.

* *Zāles sirds ritma patoloģiju ārstēšanai (dizopiramīds)*

Vairāk samazinās asinsspiediens, ievērojami samazinās sirdsdarbības ātrums, sirds ritma traucējumi.

* *Ergotamīnu saturošas zāles migrēnas ārstēšanai*

Ievērojami pavājinās asinsrite ekstremitātēs.

* *Rifampicīns (zāles tuberkulozes ārstēšanai), cimetidīns (zāles pret pastiprinātu kuņģa skābes sekrēciju), lidokaīns (zāles vietējai anestēzijai vai sirds ritma traucējumu ārstēšanai)*

Lielāks (cimetidīna vai lidokaīna gadījumā) vai mazāks (rifampicīna gadījumā) asinsspiediena samazinājums.

* *Gļotādu tūsku mazinošas vielas saturošas zāles pret saaukstēšanos (tā sauktās simpatomimētiskās zāles, kas līdzīgas adrenalīnam vai noradrenalīnam un ietilpst pretklepus zāļu vai deguna un acu pilienu sastāvā)*

Ievērojami pieaug asinsspiediens.

* *Narkotiskās zāles*

Vairāk samazinās asinsspiediens.

* *Zāles, kas operācijas laikā samazina muskuļu tonusu (piemēram, suksametonijs vai tubokurarīns)*

Pieaug šo zāļu aktivitāte.

* *Pretiekaisuma vai pretsāpju līdzekļi (piemēram, indometacīns vai citi prostaglandīnu sintetāzes inhibitori)*

Mazāks asinsspiediena kritums.

* *Adrenalīns smagu alerģisku reakciju ārstēšanai*

Vājinās reakcija pret adrenalīnu.

**Metoprolol-ratiopharm kopā ar uzturu un dzērienu**

Ārstējoties ar Metoprolol-ratiopharm nedrīkst lietot alkoholiskos dzērienus.

**Grūtniecība un barošana ar krūti**

Grūtniecības laikā (jo īpaši pirmajos 3 grūtniecības mēnešos) un, barojot bērnu ar krūti, metoprololu drīkst lietot tikai absolūtas nepieciešamības gadījumā, pēc tam, kad ir ļoti rūpīgi izvērtēts ieguvums un iespējamais risks.

Grūtniecība

Grūtniecības laikā metoprololu drīkst lietot tikai pēc tam, kad ārstējošais ārsts ir rūpīgi izvērtējis ieguvumu un iespējamo risku, jo rūpīgi dokumentēti pētījumi, kas attiecas uz metoprolola lietošanu grūtniecēm, nav veikti. Metoprolols nokļūst placentā un samazina tās apasiņošanu, kas var kaitēt nedzimušajam bērnam. 48–72 stundas pirms aprēķinātā dzemdību laika metoprolola lietošana ir jāpārtrauc. Ja tas nav iespējams, jaundzimušais 48–72 stundas pēc dzemdībām ir rūpīgi jākontrolē.

Barošana ar krūti

Metoprolols nokļūst mātes pienā. Pēc terapeitisku devu lietošanas nevēlamas blakusparādības nav gaidāmas, tomēr zīdaiņi ir jākontrolē attiecībā uz iespējamām šo zāļu izraisītām parādībām. Ar mātes pienu saņemto metoprolola daudzumu ir iespējams samazināt, ja bērns tiek barots ar krūti 3–4 stundas pēc zāļu lietošanas.

**Transportlīdzekļu vadīšana un mehānismu apkalpošana**

Metoprolol-ratiopharm ietekme uz spēju vadīt transportlīdzekļus un apkalpot mehānismus ir neliela. Tomēr reakcijas pēc šo zāļu lietošanas dažādām personām atšķiras un var būt pietiekami intensīvas, lai vājinātu spēju vadīt transportlīdzekļus, apkalpot mehānismus vai veikt darbus bez droša atbalsta. Minētais īpaši attiecas uz terapijas sākumu, laiku, kad tiek palielināta zāļu deva, notiekot pārejai uz citu zāļu lietošanu, kā arī pēc alkoholisko dzērienu lietošanas.

**Metoprolol-ratiopharm satur nātriju**

Šīs zāles satur mazāk par 1 mmol nātrija (23 mg) katrā tabletē, būtībā tās ir “nātriju nesaturošas”.

**3. Kā lietot Metoprolol-ratiopharm**

Vienmēr lietojiet šīs zāles tieši tā, kā ārsts Jums teicis. Neskaidrību gadījumā vaicājiet ārstam vai farmaceitam.

Zāļu deva jānosaka individuāli – īpaši pēc sekmīgas ārstēšanas. Nemainiet zāļu devu bez ārsta norādījuma.

Ja vien ārsts nav teicis citādi, ieteicamās devas ir šādas:

**Metoprolol-ratiopharm 50 mg tabletes**

* Arteriālā hipertensija: pa 1 tabletei 1–2 x dienā vai pa 1–2 tabletēm 1 x dienā. Ja nepieciešams, dienas devu var palielināt – pa 2 tabletēm 2 x dienā.
* Koronārā sirds slimība (stenokardija): pa 1 tabletei 1–2 x dienā vai pa 1–2 tabletēm 1 x dienā. Ja nepieciešams, kontrolējot asinsspiedienu, dienas devu var palielināt – pa 2 tabletēm 2 x dienā.
* Funkcionāli sirds un asinsvadu sistēmas traucējumi: pa 1 tabletei 1–2 x dienā vai pa 1–2 tabletēm 1 x dienā. Ja nepieciešams, kontrolējot asinsspiedienu, dienas devu var palielināt – pa 2 tabletēm 2 x dienā.
* Akūta miokarda infarkta ārstēšana un ilgstoša ārstēšana pēc miokarda infarkta: Metoprolol-ratiopharm 50 mg indicēts pacientiem, kuriem nav kontrindikāciju bēta adrenoblokatoru lietošanai.
1. Akūta miokarda infarkta ārstēšana jāsāk iespējami ātri pēc stacionēšanas, pastāvīgi kontrolējot EKG un asinsspiedienu. Ārstēšanu sāk ar 5 mg metoprolola tartrāta intravenozi. Atkarībā no panesamības, ar 2 minūšu intervālu var ordinēt 5 mg metoprolola tartrāta intravenozi kā reizes devu līdz ir sasniegta maksimālā kopējā deva, kas ir 15 mg metoprolola tartrāta. Ja kopējās devas – 15 mg intravenozi, panesamība ir laba, 15 minūtes pēc pēdējās intravenozās injekcijas var ordinēt 1 tableti. Turpmāko 48 stundu laikā ik pa 6 stundām ordinē 1 tableti. Pacientiem, kuriem varēja ordinēt mazāk nekā 15 mg metoprolola, noslēdzošo ārstēšanu, lietojot zāles iekšķīgi, vajadzētu uzsākt uzmanīgi ar ½ tableti.
2. Ilgstoša ārstēšana. Pēc akūtās terapijas ordinē pa 2 tabletēm 2 x dienā. Ja samazinās sirdsdarbības frekvence un/vai asinsspiediens, vai rodas citas komplikācijas, kad nepieciešama papildu ārstēšana, Metoprolol-­ratiopharm 50 mg lietošana ir nekavējoties jāpārtrauc. Ārstēšanas ilgums ir individuāls, un to nosaka ārsts. Esošā klīniskā pieredze liecina, ka ārstēšanas ilgumam jābūt vismaz 3 mēnešiem, ieteicams ārstēšanu turpināt 1–3 gadus.
* Sirdsdarbības ritma traucējumi, kad sirdsdarbības frekvence ir paātrināta (tahisistoliskas aritmijas): pa 2 tabletēm 1-2 x dienā.
* Profilaktiskai migrēnas ārstēšanai: pa 2 tabletēm 1–2 x dienā.

**Metoprolol-ratiopharm 100 mg tabletes**

* Arteriālā hipertensija: pa ½ tabletei 1–2 x dienā vai pa ½ tabletei 1x dienā. Ja nepieciešams, dienas devu var palielināt – pa 1 tabletei 2 x dienā.
* Koronārā sirds slimība (stenokardija): pa ½ tabletei 1–2 x dienā vai pa ½ tabletei 1x dienā. Ja nepieciešams, kontrolējot asinsspiedienu, dienas devu var palielināt – pa 1 tabletei 2x dienā.
* Funkcionāli sirds un asinsvadu sistēmas traucējumi: pa ½ tabletei 1–2 x dienā vai pa ½ tabletei 1x dienā. Ja nepieciešams, kontrolējot asinsspiedienu, dienas devu var palielināt – pa 1 tabletei 2x dienā.
* Akūta miokarda infarkta ārstēšana un ilgstoša ārstēšana pēc miokarda infarkta: Metoprolol-ratiopharm 100 mg indicēts pacientiem, kuriem nav kontrindikāciju bēta adrenoblokatoru lietošanai.
1. Akūta miokarda infarkta ārstēšana jāsāk iespējami ātri pēc stacionēšanas, pastāvīgi kontrolējot EKG un asinsspiedienu. Ārstēšanu sāk ar 5 mg metoprolola tartrāta intravenozi. Atkarībā no panesamības, ar 2 minūšu intervālu var ordinēt 5 mg metoprolola tartrāta intravenozi kā reizes devu līdz ir sasniegta maksimālā kopējā deva, kas ir 15 mg metoprolola tartrāta.

Ja kopējās devas – 15 mg intravenozi, panesamība ir laba, 15 minūtes pēc pēdējās intravenozās injekcijas var ordinēt ½ tableti. Turpmāko 48 stundu laikā ik pa 6 stundām ordinē ½ tableti. Pacientiem, kuriem varēja ordinēt mazāk nekā 15 mg metoprolola, noslēdzošo ārstēšanu, lietojot zāles iekšķīgi, vajadzētu uzsākt uzmanīgi ar 25 mg metoprolola tartrāta (būtu lietojams Metoprolol-ratiopharm 50 mg).

1. Ilgstoša ārstēšana. Pēc akūtās terapijas ordinē pa 1 tabletei 2 x dienā. Ja samazinās sirdsdarbības frekvence un/vai asinsspiediens, vai rodas citas komplikācijas, kad nepieciešama papildus ārstēšana, Metoprolol-­ratiopharm 100 mg lietošana ir nekavējoties jāpārtrauc. Ārstēšanas ilgums ir individuāls, un to nosaka ārsts. Esošā klīniskā pieredze liecina, ka ārstēšanas ilgumam jābūt vismaz 3 mēnešiem, ieteicams ārstēšanu turpināt 1–3 gadus.
* Sirdsdarbības ritma traucējumi, kad sirdsdarbības frekvence ir paātrināta (tahisistoliskas aritmijas): pa 1 tabletei 1-2 x dienā.
* Profilaktiskai migrēnas ārstēšanai: pa 1 tabletei 1–2 x dienā.

**Īpašas populācijas**

*Nieru darbības traucējumi*

Devas pielāgošana nav nepieciešama.

*Aknu darbības traucējumi*

Pacientiem ar smagu aknu mazspēju, būtu jāapsver devas samazināšana.

**Lietošana bērniem**

Lietošanas pieredze bērniem ir ierobežota.

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, šīs zālesvar izraisīt blakusparādības, kaut arī ne visiem tās izpaužas.

Nevēlamo blakusparādību biežumu vērtē šādi

|  |  |
| --- | --- |
| **Ļoti bieži:** | vairāk nekā 1 no 10 pacientiem |
| **Bieži:** | mazāk nekā 1 no 10, bet vairāk nekā 1 no 100 pacientiem |
| **Retāk:** | mazāk nekā 1 no 100, bet vairāk nekā 1 no 1000 pacientiem |
| **Reti:** | mazāk nekā 1 no 1000, bet vairāk nekā 1 no 10 000 pacientiem |
| **Ļoti reti:** | mazāk nekā 1 no 10 000 pacientu, ieskaitot arī atsevišķus gadījumus |

***Ļoti bieži***

* Centrālās nervu sistēmas darbības traucējumi, piemēram, noguruma sajūta (īpaši terapijas sākumā).

***Bieži***

* Nogurums, reibonis, galvassāpes.
* Samazināts pulsa ātrums, sirdsklauves.
* Asinsspiediena pazemināšanās, arī pieceļoties no guļus stāvokļa. Ļoti retos gadījumos tas var izraisīt samaņas zudumu. Aukstuma sajūta ekstremitātēs.
* Apgrūtināta elpošana pacientiem ar elpceļu spazmu tendenci, īpaši obstruktīvu elpceļu slimību gadījumos.
* Slikta dūša, aizcietējums, caureja, sāpes kuņģī (galvenokārt pārejošas).

***Retāk***

* Ķermeņa masas pieaugums.
* Nomākts garastāvoklis, traucēta koncentrēšanās spēja, bezmiegs vai miegainība, paaugstināta sapņu intensitāte.
* Durstīšanas sajūta ekstremitātēs.
* Sirds ritma traucējumi (traucēta impulsu pārvade no priekškambariem uz kambariem), sirds muskuļa vājuma saasinājums ar perifēru patoloģisku šķidruma uzkrāšanos ekstremitātēs (ekstremitāšu tūska), sāpes sirds apvidū.
* Elpceļu sašaurinājums pacientiem ar elpceļu spazmu tendenci, īpaši obstruktīvu elpceļu slimību gadījumos.
* Muskuļu krampji.
* Vemšana.

***Reti***

* Var rasties agrāk nekonstatēts cukura diabēts (latents cukura diabēts) vai saasināties jau diagnosticēts cukura diabēts.
* Nakts murgi, depresija, nervozitāte, nemiers.
* Samazināta asaru plūsma (ja lietojat kontaktlēcas, jāievēro piesardzība), redzes traucējumi, acu kairinājums.
* Impulsu pārvades traucējumi sirdī, aritmijas.
* Alerģisks deguna aizsprostojums.
* Sausa mute.
* Aknu darbību raksturojošo parametru pārmaiņas.
* Matu izkrišana, alerģiskas ādas reakcijas (apsārtums, nieze, izsitumi, pastiprināta svīšana).
* Dzimumtieksmes un potences traucējumi, dzimumlocekļa kavernozā ķermeņa saistaudu sacietējumi (*Induratio penis plastica*).

***Ļoti reti***

* Samazināts trombocītu un balto asins šūnu skaits.
* Garšas sajūtas traucējumi, sausa mute.
* Personības pārmaiņas (piemēram, sajūtu maiņas, īslaicīgs atmiņas zudums), apjukums, halucinācijas un atmiņas traucējumi vai grūtības iegaumēt.
* Dzirdes traucējumi, troksnis ausīs.
* Stenokardijas slimniekiem pastiprinās lēkmes, sinkope.
* Jau esošu perifēriskās asinsrites traucējumu paasinājums (dažkārt izraisa audu bojāeju), simptomu paasinājums pacientiem ar mijklibošanu vai asinsvadu krampjiem roku un kāju pirkstos (Reino sindroms).
* Aknu iekaisums.
* Jutība pret gaismu (fotosensibilizācija) ar gaismas iedarbības radītiem izsitumiem, psoriāze, psoriāzei līdzīgi izsitumi.
* Locītavu sāpes, muskuļu krampji.
* Konjunktivīts.

***Citas blakusparādības***

* Pacientiem, kuriem anamnēzē ir smagas paaugstinātas jutības reakcijas, un pacientiem, kuri saņem ārstēšanu, lai mazinātu vai novērstu alerģisku reakciju rašanās tendenci (desensibilizācija), var rasties nekontrolējamas anafilaktiskas reakcijas. Pirms Metoprolol-ratiopharmlietošanas skatīt 2. punktu.
* Pārmērīgi aktīvas vairogdziedzera darbības simptomu maskēšana.
* Tauku vielmaiņas traucējumi: galvenokārt normai atbilstošs kopējā holesterīna līmenis, pazemināts ABL holesterīna līmenis un pārāk augsts triglicerīdu līmenis asinīs.
* Pēc ilgākas badošanās vai intensīvas fiziskas slodzes Metoprolol-ratiopharm lietošanas laikā var samazināties cukura līmenis asinīs. Pazīmes, kas brīdina par zemu cukura līmenis asinīs, jo īpaši paātrināta sirdsdarbība un roku trīcēšana, var tikt maskētas.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV 1003. Tīmekļa vietne: [www.zva.gov.lv](http://www.zva.gov.lv)

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Metoprolol-ratiopharm**

Uzglabāt bērniem neredzamā un nepieejamā vietā.

Uzglabāt temperatūrā līdz 25 °C. Uzglabāt oriģinālā iepakojumā, lai pasargātu no mitruma.

Nelietot Metoprolol-ratiopharm pēc derīguma termiņa beigām, kas norādīts uz kastītes un blistera pēc ,,EXP’’.

Derīguma termiņš attiecas uz norādītā mēneša pēdējo dienu.

**6. Iepakojuma saturs un cita informācija**

**Ko Metoprolol-ratiopharm satur**

* Aktīvā viela ir metoprolola tartrāts

**Metoprolol-ratiopharm 50 mg tabletes**

Katra tablete satur 50 mg metoprolola tartrāta.

**Metoprolol-ratiopharm 100 mg tabletes**

Katra tablete satur 100 mg metoprolola tartrāta.

* Citas sastāvdaļas ir: mikrokristāliskā celuloze, kukurūzas ciete, nātrija kroskarmeloze, kopolividons, silīcija dioksīds, magnija stearāts.

**Metoprolol-ratiopharm ārējais izskats un iepakojums**

Baltas, apaļas, abpusēji izliektas tabletes ar dalījuma līniju vienā pusē un gravējumu „M” otrā pusē. Iepakotas PVH/Alumīnija blisteros. Tabletes var sadalīt vienādās devās.

Iepakojumā 30 tabletes.

**Reģistrācijas apliecības īpašnieks**

ratiopharm GmbH, Graf-Arco-Str. 3, 89079 Ulm, Vācija

**Ražotājs**

Merckle GmbH, Ludwig-Merckle-Str. 3, 89143 Blaubeuren, Vācija

**Šī lietošanas instrukcija pēdējo reizi pārskatīta 10/2020**